ไทยแชมป์เงินนอกเข้าอสังหา-อาหาร-สื่อสาร
4 เดือนแรก เม็ดเงินต่างชาติช่วยดันหุ้นไทยดีดสูงสุด ในกลุ่มตลาดหุ้นเกิดใหม่สารและกลุ่ม TIPs ซื้อกลุ่มอสังหาริมทรัพย์-อาหาร-สื่อสาร
8 พ.ค. 2555

4 เดือนแรก เม็ดเงินต่างชาติช่วยดันหุ้นไทยดีดสูงสุด ในกลุ่มตลาดหุ้นเกิดใหม่สารและกลุ่ม TIPs ซื้อกลุ่มอสังหาริมทรัพย์อาหารสื่อสาร 
น.ส.ปวีณา ศรีโพธิ์ทอง ผู้ช่วยผู้จัดการ กลุ่มงานผู้ออกหลักทรัพย์และบริการจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า ตั้งแต่ต้นปี 2555 หรือผ่านมา 4 เดือน นักลงทุนต่างชาติซื้อสุทธิหุ้นไทยถึง 8.43 หมื่นล้านบาท ซึ่งเป็นปัจจัยหลักที่ทำให้ดัชนีไทยเพิ่มขึ้นถึง 19.82% โดยเพิ่มสูงสุดในกลุ่มตลาดหุ้นเกิดใหม่ชั้นนำ (Advanced Emerging Market) ไม่ว่าจะเป็น ตุรกี แอฟริกาใต้ บราซิล ไต้หวัน เม็กซิโก ฮังการี โปแลนด์ มาเลเซีย นอกจากนั้นยังสูงสุดในกลุ่ม TIPs คือ ไทย อินโดนีเซียและฟิลิปปินส์
อย่างไรก็ดี หากเปรียบเทียบดูเฉพาะเดือน เม.ย. หุ้นไทยยังปรับขึ้นสูงสุดในกลุ่ม TIPs คือ 2.45% แต่หากดูตลาดหุ้นเกิดใหม่ไทยปรับขึ้นเป็นอันดับ 2 เป็นรองเพียงตลาดหุ้นแอฟริกาใต้ ที่ปรับขึ้น 2.52% เท่านั้น
เม็ดเงินต่างชาติที่ไหลเข้าตลาดหุ้นไทยเดือน เม.ย. อยู่ที่ 1,235 ล้านบาท ซึ่งถือว่าเป็นยอดซื้อสุทธิน้อยลงมากเมื่อเทียบกับกับเดือน ก.พ. ที่ 4.64 หมื่นล้านบาท และเดือน มี.ค. ที่ 3.36 หมื่นล้านบาท พร้อมกับยังคงซื้อหุ้นในกลุ่มธนาคารพาณิชย์ต่อเนื่อง 
ขณะเดียวกันต่างชาติได้หันมาซื้อหุ้นกลุ่มอสังหาริมทรัพย์กลุ่มอาหารและกลุ่มเทคโนโลยีสารสนเทศและการสื่อสาร โดยทั้งหมดเป็นหุ้นขนาดใหญ่ที่ช่วยดันให้หุ้นไทยปรับขึ้นสวนทางกับตลาดหุ้นทั่วโลกที่ส่วนใหญ่ปรับตัวลดลงได้ แม้ตลอด 1 เดือนที่ผ่านมาต่างชาติเริ่มลดยอดซื้อสะสมหุ้นในกลุ่มปิโตรเคมีกลุ่มพาณิชย์เป็นหลัก และกลุ่มพลังงานเพียงเล็กน้อย
น.ส.ปวีณา กล่าวว่า หุ้นไทยน่าจะเป็นที่สนใจของนักลงทุนต่างชาติได้ต่อเนื่อง เพราะมีหลายปัจจัยสนับสนุน ตั้งแต่จากที่บริษัทจดทะเบียน (บจ.) หลายแห่งเริ่มแจ้งงบไตรมาสแรก ปี 2555 ซึ่งส่วนใหญ่มีกำไรสุทธิเติบโตมากกว่าช่วงเดียวกันของปีก่อน